
Fenntartható esküvőszervezés rendezvényturisztikai megközelítésből

A TDK pályamunkában a rendezvényturizmus környezetre gyakorolt hatásaival foglalkozom, különös tekintettel az esküvőszervezésre. A fenntartható esküvőszervezés rendezvényszervezési megközelítése erősíti a turisztikai dimenziót, amely magába foglalja a helyi turizmus fejlesztését, az utazással és szállítással járó káros kibocsátás minimalizálását, a hulladéktermelés, az ételpazarlás és az energiafogyasztás redukálását, miközben együttműködik a helyi közösségekkel az esemény szervezése során.
A tanulmány célja, hogy feltárja az esküvőszervezői szektor jelenlegi helyzetét fenntarthatósági aspektusból, illetve felvázolja növekedésének lehetséges irányzatait a fenntarthatósági alapelveknek megfelelően. A tanulmány kutatási kérdése: Hogyan alakul a fenntarthatóság az esküvőszervezés iparágban, illetve milyen módon támogatható a szektor fenntartható növekedése?
A pályamunkában ismertetésre kerülnek a rendezvényturizmus definíciói, a rendezvények és a rendezvényszervezés történetének kialakulása, valamint a rendezvények típusai. Ezt követően az esküvőszervezés rendezvényturizmusban elfoglalt szerepét mutatom be, majd a fenntartható rendezvények jellemzőit vizsgálom, gyakorlati megoldásokat is bemutatva zöld rendezvények jógyakorlatain keresztül. A szakirodalmi kutatás végén feltárom a fenntartható esküvőszervezésben megjelenő kihívásokat, illetve ismertetem a fenntartható esküvői megoldásokat.
Az empirikus kutatás keretében fenntarthatósági témakörben jártas, esküvőszervezéssel foglalkozó szakemberek bevonásával készült öt szakértői mélyinterjú 2023 őszén. A kapott eredmények alapján elmondható, hogy a fenntartható esküvőszervezés korai fázisban van, azonban a fejlődési folyamatok elindultak és szignifikáns növekedés várható abban az esetben, ha a fenntartható megoldások nem befolyásolják a vendégelégedettséget, valamint ha kihasználásra kerülnek a fenntartható esküvőszervezés nyújtotta lehetőségek. A hagyományos esküvőkhöz képest egy fenntartható esküvő erőforrás-igénye kisebb, amely motiváló hatással bír a párok döntési folyamataira.
A kutatás eredményei felhívják a figyelmet arra, hogy az érintettek megfelelő tájékoztatása alapvető fontosságú és erre elsősorban a közösségi médiában rejlő lehetőségek jelentenek megoldást. Továbbá halaszthatatlan feladat az alternatív megoldások ismertetése, az újrahasznosítás, a helyes hulladékkezelés és a humántőke fejlesztése.




